akrylnitril
Store norske leksikon,Realfag,Kjemi,Polymerkjemi
Akrylnitril er en kjemisk forbindelse som brukes til å fremstille syntetiske fibre og syntetisk gummi. Den kjemiske formelen er CH2=CHCN. Akrylnitril er en fargeløs væske med frysepunkt −83 °C og kokepunkt 77 °C.
Anvendelse og fremstilling Akrylnitril er råstoff ved fremstilling av akrylfiber som blant annet Orlon og akryl, dessuten til syntetisk gummi, ABS-plast og SAN-kunststoffer med mer. Teknisk fremstilles akrylnitril av propylen, ammoniakk og luft etter følgende reaksjonsligning: CH3−CH=CH2 + NH3 + 1,5O2 → CH2=CHCN + 3H2O Helseeffekter Akrylnitril er sterkt irriterende på slimhinner og kan føre til alvorlige øyeskader. Innånding av stoffet fører i alvorlige tilfeller til anoksi, som kan medføre muskelslapphet, åndenød, brennende følelse i halsen, svimmelhet, cyanose, kvalme, uregelmessig respirasjon, kramper og dødsfall. Forløpet av den akutte forgiftningen er som ved cyanidforgiftning. Akrylnitril opptas også gjennom huden. Stoffet er mutagent, det vil si at det fører til genetiske forandringer. Dyreforsøk har gitt indikasjon på at det kan ha kreftfremkallende virkning. Les mer i Store norske leksikon syntetiske fibre